Twee dood, drie beseer in gru-ongelukTwee dood, drie beseer in gru-ongeluk (Foto: Verskaf) Twee mense is dood en drie ander beseer in ŉ ongeluk tussen ŉ motorfiets en ŉ bakkie laat Vrydagaand op die N1-hoofweg in Vanderbijlpark. Russel Meiring, ER24-woordvoerder, sê ŉ motorfietsryer het teen ŉ hoë spoed reg van agter in ŉ bakkie ingery. Die impak van dié botsing het veroorsaak dat die bestuurder van die bakkie ook beheer oor die voertuig verloor het, en die bakkie het op sy sy beland. Een van die vier insittendes van die bakkie het ernstige beserings opgedoen, terwyl die drie ander insittendes, waaronder ŉ baba, matige beserings opgedoen het. Die motorfietsryer se liggaam het weg van die toneel in die middel van die pad gelê. Volgens Meiring het hy met die nooddienste se aankoms reeds aan veelvuldige beserings beswyk. “Nooddienste het die mense behandel, en die man wat ernstig beseer is met lewensondersteunende middels behandel. Hy het ongelukkig later in die hospitaal aan sy beserings beswyk,” sê Meiring. Meer besonderhede oor die ongeluk is nie in dié stadium bekend nie. ŉ Ondersoek is van stapel gestuur.